ФIыщIэ лей псоми фхузощI
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий илъэсыщIэм ипэ къихуэу Урысей Федерацэмрэ Къэбэрдей-Балъкъэр Республикэмрэ я къэрал дамыгъэхэр зыхуагъэфэщахэм Правительствэм и Унэм щаритыжащ.
Машинэ щIынымкIэ IэнатIэм щиIэ фIыщIэм икIи илъэс куэдкIэ хьэлэлу зэрылэжьам папщIэ «Урысей Федерацэм машинэ щIынымкIэ щIыхь зиIэ и лэжьакIуэ» цIэ лъапIэр къыфIащащ «Кавказкабель» кабель завод» акционер зэгухьэныгъэ зэхуэщIам и генеральнэ директор Кузнецов Владимиррэ «Тэрч налмэс Iэмэпсымэ завод» акционер зэгухьэныгъэ зэIухам и унафэщIхэм я советым и тхьэмадэ Хьэжу Владимиррэ. Лондон щекIуэкIа ХХХ Олимп зэхьэзэхуэм увыпIэ лъагэхэр щызыубыда спортсменхэр гъэхьэзырынымкIэ лэжьыгъэшхуэ зэрыригъэкIуэкIам папщIэ «Урысей Федерацэм физкультурэмкIэ щIыхь зиIэ и лэжьакIуэ» цIэ лъапIэр къыхуагъэфэщащ Урысейм и командэ къыхэхахэр гъэхьэзырынымкIэ спорт центрым атлетикэ хьэлэмкIэ и тренер Моккаев Махъты. Законыр гъэбыдэнымкIэ, цIыхухэм я хуитыныгъэхэмрэ щхьэхуитыныгъэхэмрэ къащхьэщыжынымкIэ бгъэдэлъ фIыщIэм икIи илъэс куэд лъандэрэ хьэлэлу зэрылажьэм папщIэ УФ-м и Президентым и фIыщIэр къилэжьащ КъБР-м и Конституцэ судым и УнафэщIым и къуэдзэ Чэт Юрий. Зыпэрыт IэнатIэм щаIэ ехъулIэныгъэхэм икIи илъэс куэд лъандэрэ хьэлэлу зэрылажьэм папщIэ КъБР-м и ЩIыхь тхылъыр иратащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым КъБР-м къегъэщIылIа и федеральнэ инспектор нэхъыщхьэ Вербицкий Алексей-рэ федеральнэ инспектор Канунников Владимиррэ, Тезырхэр егъэпшынынымкIэ федеральнэ къулыкъущIапIэм и Управленэу КъБР-м щыIэм и «Уголовнэ-гъэзэщIакIуэ инспекцэ» федеральнэ IуэхущIапIэм и унафэщI Абыдэ Алим, и оперативнэ штабым и деж оперативнэ унафэр зегъэкIуэнымкIэ щы- Iэ гупым и офицер нэ- хъыжь Бороденкэ Николай сымэ.
Дамыгъэхэр зритахэм яхуэгъэзауэ КъБР-м и Iэтащхьэм и къалэнхэр пIалъэкIэ зыгъэзащIэм жиIащ: «Нобэ дэ догъэлъапIэ зи лэжьыгъэкIэ, жыджэрагъкIэ жылагъуэм я фIыщIэ къэзылэжьахэр. Мы зэIущIэм кърихьэлIащ республикэм и IэнатIэ зэмылIэужьыгъуэхэм я лIыкIуэхэр. Фэ фщыщ дэтхэнэ зыри и къару къызэрихькIэ мэлажьэ икIи социально-экономикэ, жылагъуэ мыхьэнэшхуэ зиIэ Iуэхухэр дэгъэкIынымкIэ куэд зэфIегъэкI. Фи егугъуныгъэм, фыщалъхуа республикэм фызэрыхуэпэжым папщIэ фIыщIэ фхузощI. Фи гуащIэкIэ къэвлэжьа дамыгъэхэмкIэ, апхуэдэу илъэсыщIэмкIэ си гуапэу сынывохъуэхъу, фэри фи унагъуэхэми насыпрэ ефIэкIуэ-ныгъэрэ фиIэну си гуапэщ».
Ягъэпэжахэм я цIэкIэ Хьэжу Владимир къэпсэлъащ. Ар КIуэкIуэ Юрий и къулыкъум зэрагъэувамкIэ ехъуэхъуащ икIи республикэм дяпэкIи зегъэужьыным теухуа Iуэхухэр дэгъэкIынымкIэ сыт хуэдэ дэIэпыкъуныгъи зэригъуэтынур быдэу жиIащ.
КъБР-м и Iэтащхьэмрэ Правительствэмрэ я пресс-IуэхущIапIэ.
